Laboratoriet for Æstetik og Økologi vil til denne talk tale om facilitering af samtaler på tværs af discipliner og arter. Om arbejdet med potentialer og problematikker i flerartede historiefortællinger. Om vigtigheden af at kultivere generøsitet og høflighed i mere-end-menneskelige (kunst)verdener. Om kuratorisk at blive i besværet og alt det fejlslagne, når fællesskaber af ulige partnere forsøger at lære hinanden at kende. Om at insistere på affekt og omsorg, ikke som pinlige restprodukter af en ‘seriøs videnskab’, men som epistemologiske grundprincipper for grundlæggelsen af nye ansvarligheder og tilblivelser mellem arter.
“Jeg valgte hurtigt efter at jeg blev færdiguddannet i 2009, at jeg ønskede at placere med mit arbejde i en international kontekst. Kvalitetsbegrebet i Danmark var for snævert defineret og gav ikke den nødvendige stimulering eller den konstruktive modstand, jeg havde brug for til at udvikle mig. Mit valg blev at orientere mig internationalt, på samme tid som jeg engagerede mig i lokale kollektive sammenhænge, primært som en del af RISK. Jeg kan tale om de muligheder og udfordringer som det har bragt med sig, med konkret udgangspunkt i The Visible Effects of Force (Produceret i Tyskland, 2015) og mit nuværende projekt Liaisons (produceret i Sverige og Danmark 2018).”
I abstrakt dialog har de skabt et unikt univers, hvor dans og fotografi smelter sammen i et ekspressivt værk om viljestyrke, kærlighed og frygt. Sammen har de omsat fotografiets energi til bevægelse i tid og rum i en komposition, der både er kaotisk og struktureret – med andre ord, meget menneskelig.
Hun er en central figur inden for kropskunst og “carnal art”, som hun selv har betegnet sin praksis i et manifest fra 1989, og hendes værker udfolder sig ofte omkring feministiske perspektiver.
Talken foregår på fransk, men vil løbende blive oversat til engelsk af Hauser. Adgang er gratis, når der er købt billet til kunsthallen. Talk’en afholdes i Kunstakademiets Festsal.
Den danske kunstner Asger Jorn (1914-73) var i sit liv og sin kunst optaget af den frie kreativitet såvel som kunst skabt af andre end de, der omtales som kunstnere. En af myterne om Ovartaci er, at Jorn og Ovartaci mødtes i 1950’erne, og at Jorn skulle have foreslået at lave en stor udstilling med hendes værker i Paris for dermed at udbrede hendes unikke kunstnerskab til hele verden. Det var Ovartaci imidlertid ikke interesseret i, siger anekdoten.
Udstillingen OVARTACI & Galskabens Kunst er skabt i samarbejde med Museum Ovartaci og er støttet af Augustinus Fonden, C.A.C. Fonden, Grosserer L. F. Foghts Fond, Knud Højgaards Fond, Konsul George Jorck og Hustru Emma Jorck’s Fond, Ny Carlsbergfondet, Politiken-Fonden, Det Obelske Familiefond og Statens Kunstfond.
Den japanske tegnefilminstruktør Goro Miyazaki har forvandlet børneklassikeren ‘Ronja Røverdatter’, og den velkendte historie får nu nyt liv som en animationsserie i 26 afsnit. Vi viser ALLE afsnit i rap og inviterer dig med på Ronjas utallige eventyr, hvor vi blandt andet støder på Birk Borkasøn ved Helvedesgabet, grådværgene, Skalde-Per og alle de andre røvere på Mattisborgen. Miyazaki har holdt sig trofast til bogen og udfolder fortællingens mange nuancer og detaljer, der ofte begrænses i en spillefilm.
Serien er med dansk tale og anbefales for børn fra 6 år og opefter. ‘Ronja Røverdatter’ præsenteres i samarbejde med Viborg Animationsfestival.
Jan Grarup er uddannet fra journalisthøjskolen i Århus. Han har igennem de sidste årtier rejst verden rundt flere gange for at dække krige, konflikter og humanitære katastrofer. Hans arbejde afspejler hans tro på, at fotojournalistikken bruges som et redskab og vidner om nødvendigheden af at fortælle historier om mennesker, der ikke selv er i stand fortælle deres egne historier.
Ud over den indledende samtale vil Jan Grarup vise fotos fra en række internationale konflikter – fra folkemordet i Rwanda til den akutelle situation i Mosul. Jan Grarup vil samtidig fortælle om, hvordan det internationale samfund efter hans erfaring altid fejler i håndteringen af verdens store krige og konflikter.
Har narren en plads i samfundet i dag, og hvem er han? I forestillingen NAR møder vi den moderne nar, der har viet hele sit liv til denne rolle og til sin moderne “nar-teknik”. Hans metoder fører ham ud i store moralske dilemmaer, og så må der tages radikale valg.
Valg der ender med at skubbe ham helt ud til kanten. “Jeg har studeret menneskene. Jeg ved hvad de vil gøre, inden de gør det. På den måde har jeg en fordel. Jeg er altid et skridt foran.”
Musikken sørger DJ Elias Rønnenfelt (Iceage) for, mens det vil være muligt at købe lækker mad og drikkevarer fra Apollo Bar.
Den gådefulde udstillingstitel Ældgammel Baby slår tonen an til den fremadstormende norske performancekunstner Tori Wrånes’ første soloudstilling i Danmark. I hendes fantasifulde og foruroligende univers kan man aldrig vide sig sikker på, hvad der kommer til at ske; loftet kan skifte farve, en taske kan synge, trolde kan svæve, skulpturer kan være i bevægelse. Til Kunsthal Charlottenborg har Tori Wrånes skabt en udstilling, der kan betragtes som én samlet installation bestående af mange individuelle elementer, flere af dem skabt særligt til kunsthallens højloftede udstillingsrum. Udstillingen er kurateret af Henriette Bretton-Meyer. Læs mere om udstillingen.
I over fem år har Jørgen Leth sammen med sit filmhold fulgt John Kørners arbejde. Leth fører os ind i Kørners verden, hvor vi bliver indviet i malerens poetiske skildring af det danske samfund, hans særlige arbejdsmetoder og hans særlige drivkraft.
Vi oplever Kørners tanker omkring billedserien “Kvinder til Salg”, som er inspireret af de prostituerede i Skelbækgade. (Kilde: Filmstriben).
Arrangementet foregår på dansk og afholdes som afslutning på udstillingen ‘John Kørner – Altid mange problemer’, der vises 18 Jun – 13 Aug 2017 på Kunsthal Charlottenborg.
Fri adgang med billet til Kunsthal Charlottenborg. Begrænset antal pladser. Billetter kan ikke forudbestilles, men fordeles på dagen efter først til mølle princippet.
Maria Zahle er dansk billedkunstner uddannet på Slade School of Fine Art og Royal Academy Schools, London. Hun er repræsenteret af galleriet Arcade, London og deltager pt på udstillingen ’Occasional Geometries’ i Yorkshire Sculpture Park, UK. Zahle er medstifter af projektrummet Kiosk 7 på Amager, og medlem af bandet Squares and Triangles.
De indbudte repræsentanter for hjælpeorganisationerne er indbudt til offentlig debat i kunsthallens gård ud mod Nyhavn. Til arrangementet vil der desuden være mad af kokke fra Syrien, Afghanistan og Irak i samarbejde med Apollo Bar samt musik af NGO’en Turning Tables, der giver unge flygtninge muligheden for at skabe musik og kunst. Derudover vil der i Charlottenborg Art Cinema blive vist The Why Foundations dokumentar My Escape, der skildrer to unge drenges flugt fra Syrien til Europa.
En af de mest respekterede nulevende kunstnere i verden, kinesiske Ai Weiwei (f. 1957 i Beijing Kina), har skabt en installation specielt til facaden på Kunsthal Charlottenborg og København. Værket, der har fået titlen Soleil Levant, består af en barrikadering af kunsthallens vinduer ud mod Nyhavn med mere end 3500 redningsveste opsamlet fra flygtninge, der er kommet i land på den græske ø Lesbos.
Med værket ønsker Ai Weiwei at sætte fokus på den humanitære krise, der fortsat rammer Europas kyster hver dag. I 2015 og 2016 ankom ifølge UNHCR 1.377.349 mennesker til Europa via havet. I løbet af samme periode er over 8000 mennesker døde eller forsvundet efter at have gennemført denne rejse. Det er denne humanitære krise, som Ai Weiwei med installationen på Kunsthal Charlottenborg ønsker at skabe opmærksomhed omkring. Læs mere om installationen.
Til ferniseringen, som vil blive holdt udendørs, såfremt vejret tillader det, vil man kunne købe dagens vegatariske ret fra Apollo Kantine, mens Apollo Bar tilbyder øl og drinks samt yderligere kulinariske lækkerier afhængig af vejret. Master Fatman sørger for komisk kærlighed fra dj-pulten. Ferniseringen er gratis og åben for alle.
I året hvor John Kørner fylder 50 år, præsenterer Kunsthal Charlottenborg den største udstilling af hans værk til dato. Med et særligt fokus på de samfundsproblematikker, som Kørner gennem årene har arbejdet med, retter den over 1000 m2 store retrospektive udstilling blikket mod Kørner som en væsentlig fornyer af samtidsmaleriet.
Ud over de nye, omfattende installationer vil udstillingen for første gang samle en række af Kørners væsentligste maleriserier, bl.a. ’Kvinder til salg’, ’War Problems’ og ’Outdoor Struggling’. Udstillingen bliver en hidtil uset mulighed for at opleve nogle af kunstnerens hovedværker samlet på Kunsthal Charlottenborg i København. Læs mere om udstillingen.
Klodens tilstand er under radikal forandring. Den massive destruktion af jordens økosystemer omfatter ikke blot klimaforandringer og artsudryddelse. Mineral- og råstofudvinding, skovrydning, monokulturel plantagedrift, industrielt landbrug og accelererende global urbanisering er også del af de processer, der er ved at forandre livsbetingelserne for alt levende på jorden. Vi kalder det udvikling. En udvikling baseret på århundreders radikale indgreb i de komplekse og indbyrdes afhængige processer, der udgør jordens livsbevarende systemer. Men nedsmeltningen af de globale livsopretholdende systemer er samtidig også resultatet af en langsom vold. Det er en vold, der udøves i periferien af vores opmærksomhed, en vold der ofte er usynlig og hvis ødelæggelse først viser sig med forsinket effekt. Udstillingen Slow Violence er et forsøg på at læse destabiliseringen af klimaet og destruktionen af kloden som en historie om langsom vold.
Denne aften på Kunsthal Charlottenborg vil der blive vist film fra Other Storys første filmserie ‘Young Refugee’. Via naive og menneskeligt basale spørgsmål fra filmskabernes side skildres en række unge mennesker på flugt gennem tanker om kærlighed, drømme, frygt og visioner midt i Europas store flygtningekrise.
Filmene udfordrer den gængse medieform og undersøger samtidig, hvilke almenmenneskelige fortællinger, der gemmer sig bag kategorien ’flygtning’.
Indimellem filmvisningerne vil der blive foretaget et skype-opkald til hovedpersonerne i én af filmene, Jan Youssef, en ung kurdisk mand, samt med en ung dansk forsker, Emilie Mortensen, som er bosat i Jordan i ét af de såkaldte ”nærområder”.
Da der er internationale talere til stede, vil aftenen foregå både på dansk og engelsk, dog overvejende på dansk.